ΕΝΩΠΙΟΝ ΤΗΣ ΔΙΕΥΘΥΝΣΗΣ ΕΠΙΛΥΣΗΣ ΔΙΑΦΟΡΩΝ

ΤΗΣ ΓΕΝΙΚΗΣ ΓΡΑΜΜΑΤΕΙΑΣ ΕΣΟΔΩΝ ΤΟΥ ΥΠΟΥΡΓΕΙΟΥ ΟΙΚΟΝΟΜΙΚΩΝ

ΕΝΔΙΚΟΦΑΝΗΣ ΠΡΟΣΦΥΓΗ του άρθρου 63 του ν. 4174/2013

Του/της …… (*ονοματεπώνυμο/πατρώνυμο)* … … … … … … … … *με ΑΦΜ* … … … …, κατοίκου …………………. Καθηγητής/ Αναπληρωτής Καθηγητής / Επίκουρος Καθηγητής / Λέκτορας του Πανεπιστημίου … … … …

Κατά

Της υπ’ αριθμ. ΧΧΧΧΧ/--.--.----, αρνητικής απάντησης του Προϊσταμένου της Δ.Ο.Υ. Ηρακλείου σχετικά με την με αριθμό πρωτοκόλλου ΧΧΧΧΧ/--.--.---- αίτησή μου για τροποποίηση και εκ νέου εκκαθάριση των δηλώσεων φορολογίας των οικονομικών ετών 2010 και 2011.

Καταθέτω εμπρόθεσμα Ενδικοφανή Προσφυγή κατά της ανωτέρω αρνητικής απάντησης του Προϊσταμένου της Δ.Ο.Υ. Ηρακλείου ενώπιον της Διεύθυνσης Διαφορών της Γ.Γ.Δ.Ε. κατά τις διατάξεις του άρθρου 63 του Ν. 4174/2013 (Κ.Φ.Δ.).

Η αίτηση της τροποποίησης η οποία απορρίφθηκε από τον Προϊστάμενο της Δ.Ο.Υ. Ηρακλείου αφορά:

Α) Τη μείωση του δηλωθέντος (με την αρχική δήλωση) φορολογητέου εισοδήματος του οικονομικού έτους 2010 κατά το ποσό της πάγιας μηνιαίας αποζημίωσης για τη δημιουργία και ενημέρωση βιβλιοθήκης και για συμμετοχή σε συνέδρια, ως μη υποκείμενο σε φορολογία.

Β) Τη μείωση του δηλωθέντος (με την αρχική δήλωση) φορολογητέου εισοδήματος του οικονομικού έτους 2011 κατά το ποσό της πάγιας μηνιαίας αποζημίωσης για τη δημιουργία και ενημέρωση βιβλιοθήκης και για συμμετοχή σε συνέδρια, ως μη υποκείμενο σε φορολογία.

Η παρούσα Ενδικοφανής Προσφυγή βασίζεται στους ακόλουθους λόγους.

Το εν λόγω επίδομα το οποίο λόγω πλάνης συμπεριέλαβα στις δηλώσεις μου, δεν έχει τα εννοιολογικά χαρακτηριστικά του εισοδήματος, αλλά αποζημιώσεως, η οποία κατά την κοινή πείρα δεν υπερβαίνει το εύλογο και σύνηθες μέτρο, που προορίζεται αποκλειστικά για κάλυψη πραγματικών δαπανών στις οποίες υποβάλλομαι για τη δημιουργία και της διαρκή ενημέρωση βιβλιοθήκης, καθώς και για τη συμμετοχή μου σε επιστημονικά συνέδρια, δραστηριότητες απαραίτητες για τη διαρκή επιστημονική μου ενημέρωση, ώστε κατά τον τρόπο αυτό να επιτυγχάνεται η προαγωγή της επιστήμης, της έρευνας και της διδασκαλίας στο χώρο των Εκπαιδευτικών Ιδρυμάτων της χώρας και κατ’ επέκταση για την εκτέλεση της υπηρεσίας μου και ως εκ τούτου δεν είναι υποκείμενο σε φόρο.

Με την υπ’ αριθ. 29/2014 Απόφασης της Ολομέλειας του Συμβουλίου της Επικρατείας κρίθηκε ότι «η εν λόγω παροχή έχει αποζημιωτικό χαρακτήρα για την κάλυψη των εν λόγω δαπανών (δημιουργία και διαρκή ενημέρωση βιβλιοθήκης, καθώς και για τη συμμετοχή σε επιστημονικά συνέδρια), το δε ύψος της δεν υπερβαίνει το κατά κοινή πείρα εύλογο μέτρο, και, ως εκ τούτου, δεν αποτελεί φορολογητέο εισόδημα κατά την έννοια του άρθρου 78 παρ. 1 του Συντάγματος και του άρθρου 4 παρ. 1 του Κώδικα Φορολογίας Εισοδήματος, ούτε συγκεκαλυμμένο φορολογικό προνόμιο υπέρ των μελών του διδακτικό προσωπικού των Ανώτατων Εκπαιδευτικών Ιδρυμάτων.

 Σύμφωνα εξ άλλου με την υπ’ αριθμ. 2306/2014 Απόφαση της Ολομέλειας του ίδιου Δικαστηρίου, κρίθηκε ότι η απαρίθμηση των περιπτώσεων που αναφέρονται στο άρθρο 45 παρ. 4 του Ν. 2238/94 οι οποίες δεν αποτελούν εισόδημα από μισθωτές υπηρεσίες και δεν υπόκεινται σε φόρο, δεν είναι αποκλειστική, με την έννοια ότι η απαρίθμηση αυτή των μη θεωρουμένων ως εισόδημα παροχών, δεν αποκλείει το νομοθέτη να θεσπίσει με τυπικό νόμο και άλλες απαλλαγές από το φόρο εισοδήματος από μισθωτές υπηρεσίες, ούτε την κρίση της φορολογικής αρχής και των διοικητικών δικαστηρίων ότι ορισμένη παροχή που καταβάλλεται στους μισθωτούς δεν αποτελεί κατά το νόμο ή από τη φύση της προσαύξηση μισθού, δηλαδή φορολογητέο εισόδημα του μισθωτού, αλλά καταβάλλεται για την εκτέλεση της υπηρεσίας ή την καλύτερη διεξαγωγή της, καθώς και ότι η διάταξη του άρθρου 12 παρ. 13 του ν. 3052/2002, που προβλέπει την φορολόγηση της εν λόγω αποζημίωσης, είναι ανίσχυρη και μη εφαρμοστέα ως αντισυνταγματική και συνακόλουθα, ότι η φορολογική αρχή εσφαλμένα ερμήνευσε και εφάρμοσε το νόμο.

Με την από 27-10-2014 Εγκύκλιο (ΠΟΛ: 1234) της Γενικής Γραμματείας Δημοσίων Εσόδων, η οποία αναρτήθηκε στο διαδίκτυο την 04-11-2014 (ΑΔΑ: 6ΙΓ6Η-ΗΔΑ), ζητήθηκε από τις αρμόδιες Δ.Ο.Υ. η άμεση εκκαθάριση των σχετικών τροποποιητικών δηλώσεων ή δηλώσεων με επιφύλαξη οι οποίες εκκρεμούν για εκκαθάριση.

Με βάση την προσβαλλόμενη απάντηση, η αίτησή μου για εκ νέου εκκαθάριση των δηλώσεων φορολογίας εισοδήματος των οικονομικών ετών 2010 και 2011 απορρίφθηκε, εν όψει του ότι το δικαίωμά μου υπέπεσε στην τριετή παραγραφή του άρθρου 84 § 7 του ΚΦΕ.

 Επειδή η φορολογική έσφαλε εκλαμβάνοντας ως εισόδημα την ως άνω παροχή, την οποία συμπεριέλαβε στη φορολογητέα ύλη, παρά το ότι είχα δηλώσει το σχετικό ποσό με ιδιαίτερο κωδικό, η συμπεριφορά δε αυτή είναι αντίθετη με τις εκ της αρχής του Κράτους δικαίου ευθέως συναγόμενες συνταγματικές αρχές της νομικής ασφάλειας και της προστατευομένης εμπιστοσύνης, εφ’ όσον αφενός προβλέπεται διαφορετική προθεσμία για το δικαίωμα του δημοσίου να επιβάλει φορολογία, η οποία είναι υπερπενταετής, σε αντίθεση με το δικαίωμα του φορολογούμενου να απαιτήσει την επιστροφή φόρου, η οποία ορίζεται σε τριετή.

 Η παράνομη παράλειψη των οργάνων του δημοσίου για τον ως άνω υπολογισμό της παροχής αυτής ως εισοδήματος, ήταν εξακολουθηματική και διαρκής, με την έννοια ότι επαναλαμβάνονταν κάθε οικονομικό έτος, με αποτέλεσμα να επέρχεται σε μένα αντίστοιχη ζημία, μέχρις ότου κρίθηκε ως αντισυνταγματική η διάταξη του άρθρου 12 § 13 του ν. 3052/2002, με αποτέλεσμα να μην έχει συμπληρωθεί η προθεσμία της παραγραφής.

 Η όποια παράλειψή μου να υποβάλω αίτηση εντός της προθεσμίας του άρθρου 84 § 7 του ν. 2238/1994, οφείλεται σε συγγνωστή νομική πλάνη, εφ όσον υπήρχε ρητή νομοθετική πρόβλεψη με την οποία υπάγονταν σε φορολογία εισοδήματος η ως άνω παροχή και από τη διατύπωση αυτή μου είχε δημιουργηθεί πεπλανημένα η εντύπωση ότι δεν επρόκειτο να εισακουστώ, αφού η ασαφής και διφορούμενη διατύπωση του νόμου, δεν μου επέτρεψε να γνωρίζω τα δικαιώματα και τις υποχρεώσεις μου.

Με βάσει τα ανωτέρω αιτούμαι να:

* Γίνει δεκτή η παρούσα Ενδικοφανής Προσφυγή μου.
* Ακυρωθεί η προσβαλλόμενη με υπ’ αριθμ. ΧΧΧΧΧ/--.--.----, αρνητική απάντηση στις με αριθμό πρωτοκόλλου ΧΧΧΧΧ/--.--.---- και ΧΧΧΧΧ/--.--.---- αιτήσεις μου περί νέας εκκαθάρισης των δηλώσεων φορολογίας των οικονομικών ετών 2010 και 2011 αντίστοιχα.
* Υποχρεωθεί η αρμόδια Δ.Ο.Υ. Ηρακλείου να προβεί σε νέα εκκαθάριση των φόρων εισοδήματος κατά το μέρος που αφορούν τη φορολόγηση των ανωτέρω αναφερθέντων επιδομάτων και να μου επιστραφεί το αχρεωστήτως καταβληθέν ή παρακρατηθέν ποσό φόρου για κάθε ένα οικονομικό έτος.
* Προσδιοριστεί το καθαρό φορολογητέο εισόδημα από μισθωτές υπηρεσίες που δήλωσα για κάθε ένα από τα ως άνω οικονομικά έτη αφαιρουμένου του προαναφερθέντος επιδόματος κατ’ έτος το οποίο συμπεριλήφθηκε στις τακτικές αποδοχές μου, ενώ είναι αφορολόγητο δεδομένου ότι δεν συνιστά εισόδημα, αλλά έχει αποζημιωτικό χαρακτήρα.
* Μεταρρυθμιστούν τα εκδοθέντα εκκαθαριστικά σημειώματα των οικονομικών ετών 2010 και 2011 αντιστοίχως.

Ηράκλειο, ΧΧ/ΧΧ/2015

Ο/Η δηλών/ουσα